紹熙辛亥九月四日雨後白龍挂西北方復雨三日作長句記之
作者：陸游
朝代：宋

paragraphs: 長空黮闇如欲夜，白龍騰拏見雲罅。
鱗間出火光照江，尾卷風霆雨如射。
老人百歲見未曾，兒童閉門伏床下。
髮毛慘凛誰復支，性命么微不禁嚇。
登塲已嘆禾生耳，出戸仍愁泥沒胯。
皇天生民豈不愛，龍亦何心敗吾稼。
父老相看出無策，攬涕頓顙號枌社。
移床避漏我亦忙，秉燭題詩寄悲吒。